《苏武慢·述怀》
明代·蒋冕

六十二年，放归田野，多谢圣恩容我。兄弟相依，岁时伏腊，供奉祠堂香火。远近松楸，清明寒食，祭献鸡豚酒果。几多函、凤勅龙章，三代穹碑墓左。
天生的、好山好水，云泉竹树，到处堪游堪坐。雪霁梅开，春融花发，风外小舆轻舸。
城市山林，柴门竹户，早晚无关无锁。客来时、丰约随宜，块炙杯羹皆可。

作者简介：蒋冕（1463年3月1日－1532年8月12日），字敬之，一字敬所，号湘皋。广西桂林府全州县（今广西全州镇北门一带）人。成化二十三年进士。正德时，累官户部尚书、谨身殿大学士。时主昏政乱，冕持正不挠，有匡弼功。武宗崩，与杨廷和共诛江彬。嘉靖初，以议“大礼”忤旨，代杨廷和为首辅仅二月即乞归。卒谥文定。有《湘皋集》、《琼台诗话》。